Predkladacia správa

Materiál je predkladaný na rokovanie vlády SR z vlastnej iniciatívy ako reakcia na potrebu riešiť stav vzniknutý dodržiavaním zákonných noriem a zmluvných vzťahov v oblasti záložného práva k úverom so štátnou zárukou. Návrh sa predkladá aj v súvislosti s rozdelením ŽSR na dve spoločnosti, nakoľko je identifikovaný úver, ktorý zostáva v majetkovej bilancii ŽSR, avšak predmetom záložného práva je majetok, ktorý bude vložený do ŽS, a.s..
V súlade s Nariadením vlády SR č. 91/1996 Z.z. o štátnych zárukách sa k úverom so štátnou zárukou uzavreli zmluvy o uzavretí budúcej zmluvy, ktorých predmetom plnenia je uzavretie záložnej zmluvy. V súčasnosti sú uzavreté medzi MF SR a ŽSR záložné zmluvy len k dvom úverom so štátnou zárukou. U týchto záložných zmlúv sú identifikované nedostatky, v dôsledku ktorých budúca pohľadávka štátu nie je zabezpečená záložným právom. Uzavretie záložných zmlúv k zostávajúcim piatim úverom je prakticky tiež nerealizovateľné. Sú však uzavreté zmluvy o budúcej zmluve, ktoré ukladajú v súlade s Nariadením vlády č.91/1996 Z.z. o štátnych zárukách povinnosť uzavrieť záložné zmluvy k jednotlivým úverom so štátnou zárukou. Navrhovaným riešením sa neobmedzujú práva MF SR na zabezpečenie pohľadávok z úverov so štátnou zárukou, ktoré vyplývajú zo všeobecne platnej legislatívy. 
Navrhované riešenie predstavuje realizáciu právnych úkonov zo strany MF SR a MDPT SR. Je administratívneho charakteru a nevyvoláva žiadne priame dopady na verejné financie, zamestnanosť, životné prostredie.
Návrh na riešenie záložných zmlúv predpokladá len rozhodnutie vlády SR. Predmetný návrh bol dňa 25.3.2002 prerokovaný na rokovaní Porady ekonomických ministrov. PEM vzala materiál na vedomie a odporučila ho vláde SR prerokovať. 
Charakter materiálu nevyvoláva žiadne obmedzenia vo vzťahu k sprístupneniu.